玄圃园讲赋
萧子云 (NanBei)
曰天监之十七。属储德之方宣，惟玉帛之光盛，信昌符之在焉。于是上照天，下漏泉，轮囷之气吐烟，日月之景扬员。乃圣武之龙飞，载为家于天下，思承规于景数，遂长发而明社。若重光于有周，似二英于皇夏；方前星而列曜，播洪钟于胤雅。去兹永福，来即东朝。文物是纪，声明是昭。发玄章于粉缋，靡青緌于翠翘；銮纳那而垂藻，笳和鸣以承箫。载锡其光，令闻令望。察情幄帐，护齿虞庠。性与天道，言为圭璋，《诗》、《史》遥集，《礼》、《易》翱翔。义华洛水，文丽清漳。昔七觉之吐华，高人天而为长。道西被乎日用，法东流而未朗。故授神别于文昌，寄宝船于明两。异昔谈而同世，亦千年而影响。闻填填之法雷，见慧云之初爽。真如之轨既接，发挥之功已蹑。开金泥，剖玉牒，削蒸栗之简，采罗树之叶。石室灵篇，南宫神箧，所以一音不已，而待规重矩叠者矣。惟至人之讲道，必山林之间旷。彼柰园与杏坛，深净名与素王。模清游之浩养，拟乐贤之隆壮。睿情杳然，是焉供帐。乃高谈玄圃之苑，张乐宣猷之上。观夫灵圃要妙，总禁林之叫穴条。禀辇道之三星，躔离宫之六曜。写溟浚沼，方华作峭。其山则峛崺貏豸，硱磳屈诡，坂墀截薛，夏含霜雪。下则溪壑泓澄，虹螮降升；上则青霄丹气，云霞郁蒸。金华琳碧，银烛碝石；藻玉摛白，丹瑕流赤。周以玉树灌丛，紫桂香枫，筼筜含人，桃枝育虫。妙草的烁，灵果垂葼；长卿寒翠，简子秋红。崖戴云而吐雨，木鸣条而起风。中有兰渚华池，渌流鼎泞，激水推移，弥望杳溟。倒飞阁之嵯峨，漾钓台而浮回。张翠帐于鸿船，泛羽旒于雀。是杉鸡绣质，木容锦章，戴胜吐绶，鸀鹡鸥香。璧龟紫鳖，瀢湤碧砂；离徙比目，累绮红虾。漂青纶之蓑折，荡碧组之鬖髟沙。铜龟受水而独涌，石鲸吐浪而戴华。所以藉园御之壮观，将仿像于毗耶。于是清宫广癖，宿设宵张，华灯熠曜，火树散芒，敛闪六尺，笼丛九光。颖若流金之出沙屿，粲若列宿之动天潢。朝曭朗而戒旦，云依霏而卷簇。轻辇西园，齐宫北郁；文卫济济，僧徒肃肃。法鼓朗而震音，众香馝而流馥。亦有百兽，旼旼穆穆，云车九层，芝驾四鹿。吴姬楚艳，胡笳燕筑；常从名倡，戏马蹋鞠。巡少阳，渡紫复，绕崇贤，啖承禄。扬散华之飘飖，响清梵于林木。灯王归而赠筵，香积来而献熟。似众圣之乘空，若能仁之在目。既而俄轩有睟，肆筵授几，高殿肃而神严，微言欣而奏理。焕嘉语于丹青，得亲承于音旨。智周物而为心，情研几而尽谛。言超超而出象，理亹亹而逾系。类炙两娱心之谈未足云，晋储真假之理岂能逮。史臣乃载笔撰功，请事其职，赋金相玉式。世既闻甘露之言，民已登仁寿之域矣。将奉瑶宫之轪，陪云楼之轼。福穰穰，委如山，长莫长，永无极。